BRI ยอดโอน Q1 ทะลัก 1.4 พันล้าน กางแผน Q2 เปิด 3 โครงการใหม่ 3.8 พันล้าน
BRI จับมือ 6 บิ๊กแลนด์ลอร์ดหัวเมืองใหญ่ กรุงเทพฯ-โคราช-ขอนแก่น-อุดรธานี-ชลบุรี พัฒนาบ้านจัดสรร 8 โครงการใหม่ มูลค่ารวม 7,000 ลบ. ไตรมาส 2 จ่อเปิด 3 โครงการ มูลค่า 3,800 ลบ.
BRI จับมือ 6 บิ๊กแลนด์ลอร์ดหัวเมืองใหญ่ กรุงเทพฯ-โคราช-ขอนแก่น-อุดรธานี-ชลบุรี พัฒนาบ้านจัดสรร 8 โครงการใหม่ มูลค่ารวม 7,000 ลบ. ไตรมาส 2 จ่อเปิด 3 โครงการ มูลค่า 3,800 ลบ.
11 พ.ค. 2566

นายสุรินทร์ สหชาติโภคานันท์ ประธานเจ้าหน้าที่บริหาร บริษัท บริทาเนีย จำกัด (มหาชน) หรือ BRI ผู้พัฒนาบ้านจัดสรรภายใต้แนวคิด “CRAFT a life you love” ดีที่สุดคือใช้ชีวิตในแบบที่รัก เปิดเผยว่า ในช่วงไตรมาส 1/2566 ที่ผ่านมา บริษัทได้เดินหน้าสร้างความร่วมมือกับเจ้าของที่ดิน (Landlord) รายใหญ่จำนวน 6 ราย ในหลากหลายทำเลศักยภาพทั่วประเทศ เพื่อร่วมทุนกันพัฒนาโครงการบ้านจัดสรรทั้งบ้านเดี่ยว บ้านแฝด ทาวน์โฮม ในพื้นที่กรุงเทพฯ นครราชสีมา ขอนแก่น อุดรธานี และชลบุรี รวมทั้งสิ้นจำนวน 8 โครงการ คิดเป็นมูลค่าโครงการรวมกว่า 7,000 ล้านบาท
“เราได้รับการตอบรับและการสนับสนุนที่ดีจากบรรดาเจ้าของที่ดิน หลังเปิดโมเดล Your Land to New Business พร้อมข้อเสนอแบบ Win-Win ความร่วมมือทั้งหมดที่เกิดขึ้น จะช่วยสร้างรากฐานที่แข็งแกร่งให้เรา 4 ด้าน 1.ช่วยให้บริษัทมีโอกาสเข้าถึงที่ดินทำเลศักยภาพมากขึ้น 2.ช่วยให้บริษัทมีความพร้อมพัฒนาโครงการใหม่ได้ทันทีในจังหวะเวลาที่เหมาะสม 3.ช่วยให้บริษัทขยายอาณาจักรการเติบโตของบริทาเนียได้อย่างต่อเนื่องตามกลยุทธ์​ B to The Top โดยเฉพาะการขยายอาณาจักรในพื้นที่ต่างจังหวัด และ 4.ช่วยให้มีคู่คิดร่วมดำเนินธุรกิจที่มีความเข้าใจในท้องถิ่นและทำเลเหล่านั้นเพิ่มขึ้น 
โดยการร่วมทุนครั้งนี้ คาดว่าจะพัฒนาทุกแบรนด์เพื่อให้ครอบคลุมทุกเซกเมนต์ตามความต้องการของตลาดไม่ว่าจะเป็น แบรนด์ไบรตัน (Brighton) บริทาเนีย (Britania) แกรนด์ บริทาเนีย (Grand Britania) และเบลกราเวีย (Belgravia) ทั้งนี้บริษัทยังอยู่ระหว่างพิจารณาโอกาสร่วมทุนกับเจ้าของที่ดินเพิ่มเติมอีกหลายราย เพื่อให้เป็นไปตามเป้าหมายที่วางไว้” นายสุรินทร์ กล่าว
นายสุรินทร์ กล่าวอีกว่า ขณะเดียวกันในช่วงไตรมาส 1/2566 ที่ผ่านมา มีการเปิดโครงการใหม่จำนวน 1 โครงการ คือ โครงการบริทาเนีย มะลิวัลย์ มูลค่าโครงการ 1,200 ล้านบาท นอกจากนี้ บริษัทยังสามารถปิดการขาย (Sold Out) โครงการแกรนด์ บริทาเนีย บางนา กม.12 อีกด้วย สำหรับผลการดำเนินงานบริษัทสามารถสร้างยอดขาย (Presale) ได้เท่ากับ 2,545 ล้านบาท และมียอดโอนกรรมสิทธิ์รวมกว่า 1,394 ล้านบาท เติบโตจากช่วงเดียวกันของปี 2565 ประมาณ 10% ทั้งนี้บริษัทยังมีส่วนรายได้ค่าบริหารโครงการ (Management Fee) จากโครงการร่วมทุน เท่ากับ 358 ล้านบาท มีรายได้รวมเท่ากับ 1,477 ล้านบาท และมีกำไรสุทธิอยู่ที่ 329 ล้านบาท
ทั้งนี้ ช่วงครึ่งปีแรกของปี 2566 จะถือเป็นช่วงที่บริษัทให้ความสำคัญกับการเสริมความแข็งแกร่งระยะยาวให้แก่บริษัท ได้แก่ 1.การจับมือพันธมิตรใหม่ๆ เพื่อเสริมแกร่งการเติบโตทางธุรกิจระยะยาว 2.การเดินหน้าดูแลสังคมตามกลยุทธ์​ B The Goodness อาทิ การลงพื้นที่เดินหน้าโครงการ Craft Park พัฒนาพื้นที่สีเขียวเพื่อชุมชน ภายใต้กระบวนการมีส่วนร่วมอย่างยั่งยืน การร่วมมือกับมูลนิธิบ้านนกขมิ้น จัดทีมงานสัญจร เดินทางไปรับสิ่งของที่ผู้บริโภคไม่ใช่แล้ว สู่โอกาสของน้องๆ เยาวชน 3.การเปิดตัวโครงการใหม่เพิ่มเติม มีแผนเปิดตัว 3 โครงการในไตรมาสที่ 2 มูลค่ารวม 3,800 ล้านบาท ได้แก่ บริทาเนีย อยุธยา มูลค่า 1,400 ล้านบาท, บริทาเนีย เทพารักษ์ ศรีนครินทร์ มูลค่า 1,200 ล้านบาท และบริทาเนีย บางนา กม.39 มูลค่า 1,200 ล้านบาท
ขณะที่ช่วงครึ่งปีหลัง จะเป็นช่วงที่บริษัทเปิดตัวโครงการใหม่อย่างเต็มกำลังถึง 16 โครงการทั่วประเทศ คาดว่าภาพรวมผลการดำเนินงานทั้งปี จะยังคงเป็นไปตามเป้าหมาย